**Kommentarer**

Vi takker for mange gode innspill og konstruktive tilbakemeldinger fra klubber, noen få kretser og en del enkeltpersoner.

Vi har utarbeidet et korrigert forslag som er vedlagt. Dette er et revidert utkast som ikke er korrekt nummerert med tanke på de enkelte paragrafer, og det er heller ikke gjennomført endelig korrektur av selve teksten.

Vi mener at det foreliggende forslaget gir et enklere feltreglement, med tanke på gjennomføring av stevner, dommerutdanning og fremtidige revideringer.

Værnes 24.10.2020

Tom Lauritzen (leder Teknisk Komité), Morten Støen (leder Bærum PK), Arild Inge Wollan (leder Støren SSK), Bjørn Aage M. Orø, Magnus Strømdal (leder Sør-Trøndelag skytterkrets)

**Generell kommentar**

Vi har mottatt en rekke kommentarer til forslaget som ble lagt ut til høring. Mange av dem gir uttrykk for uenighet i forslagene som er lagt frem, mens noen synes å være basert på misforståelser.

**1.4 Bekledning**

Begrepet kinesio og medisinsk tape er fjernet, det samme er begrepet ”urimelig”. Bestemmelsen fremstår nå som mer konkret.

**1.6 Briller**

Grunnet splintskader de senere år innføres bestemmelsen som et forebyggende tiltak.

**1.7 Utstyr som er til hinder eller ubehag for andre.**

Første setning, “Stevneleders” skiftes ut med “Juryens”.

Andre avsnitt endret til: “dersom skytter ikke retter forholdet etter at det er påtalt, kan juryen diskvalifisere vedkommende fra øvelsen”.

**1.8 Funksjoneringsfeil og våpenbrudd**

Det har kommet mange kommentarer rundt punktet funksjoneringsfeil og våpenbrudd. Vi tar til følge forslagene om fremdeles å tillate våpenbrudd og at man kan fortsette skytingen med nytt våpen fra og med den standplassen hvor våpenbruddet skjedde. Men det fastholdes at alle funksjoneringsfeil som ikke skyldes våpenbrudd belastes skytteren, også under NM.

**9 Røyking**

NIFs lov gjelder for all idrettsaktivitet, også skyting. Retningslinjene sier at “Voksne skal opptre som rollemodeller for barn og unge ved ikke å bruke røyk og snus i idrettslig sammenheng”.

**1.10 Mobiltelefon**

Bestemmelsen sier at telefon skal være avslått eller satt på lydløs. Dette er ikke til hinder for at telefonen kan brukes til samtaler når det ikke er til sjenanse for andre.

**2.3 Sikkerhetsflagg/plugg**

Av sikkerhetsmessige grunner innføres det en regel om at alle våpen skal være isatt sikkerhetsflagg/plugg på stevneområdet når skytter ikke er under kommando av standplassleder.

Det har kommet mange protester mot dette forslaget. Begrunnelsen for at regelen innføres er at alle skal ha visshet for at et våpen ikke er ladd når det tas frem mellom standplasser, i publikumsområder, i kafeteriaer m.v.

**2.6 Sikkerhetsflagg**

Bestemmelsen presiserer at sikkerhetsflagget/pluggen skal settes i våpenet når standplassleder gir ordre om våpenvisitasjon, og at flagget/pluggen skal sitte i våpenet når det pakkes ned.

**2.9 Avstand mellom skyttere**

Forslaget om 2 meter avstand mellom skytterne i magnumfelt endres til 1 meter, men påbudet om bruk av briller med sidebeskyttelse eller lue med sideklaffer opprettholdes, se pkt. 1.6. Dette gjøres for å unngå skader som man har sett etter sprut fra magnumrevolvere i tidligere NM.

**3 Øvelser i feltskyting**

Det er mottatt noen forslag om innføring av nye feltklasser. Dette er Breddeidrettskomiteens ansvar og blir ikke vurdert i denne regelrevisjonen.

**4.3 Utstyrskontroll**

Det er kommet forslag om å legge våpenkontrollen til standplass 1. Dette oppfattes som lite hensiktsmessig.

**4.7 Ammunisjon**

Forslaget om å si at ammunisjon med faktor over 180 skal defineres som magnumammunisjon, var uheldig. Det vises til definisjon av ammunisjon for magnumøvelsene i pkt. 4.1.

**4.8.1. Avtrekksvekt**

Årsaken til bestemmelsen om at avtrekksvekt skal måles med tomt kammer, er at avtrekksvekten endres i enkelte våpen når det ligger en hylse eller klikkpatron i kammeret. Alle våpen tåler noen klikk på tomt kammer.

**4.9 Faktorkontroll**

Det er kommet forslag om at kronograf skulle være sertifisert. Hastighetsmålere i det prisområdet som brukes av skyttere er ikke av en standard som lar seg sertifisere. Erfaring tilsier dessuten at hastighetsmålere som er på markedet i Norge i dag, måler tilstrekkelig nøyaktig dersom de brukes riktig.

**5.2 Skivemateriell**

Det er kommet inn flere kommentarer til bestemmelsen, de fleste er positive til den nye ordlyden.

**5.3 Skuddfordeling**

En del kommentarer viser at forslaget er misforstått, da en tror at det er rekkefølgen på skytingen som skal være tvungen.

”Tvungen skuddfordeling” betyr at det bare gis poeng for et fastsatt antall treff I hver figur. F.eks. En standplass med tre figurer kan ha maks to treff i hver figur.

**5.8 Merking**

Det anbefales at hver skytters figur/skiver merkes med tall. Merkingen plasseres fortrinnsvis på oversiden av målgruppen.

Poenget med merking er det ikke skal være vanskelig for skytteren å finne sin skive. Merking under skiven kan være vanskelig å se fordi våpenet dekker skiven.

**5.11 Innskyting**

I forslaget fjernes kravet om at arrangør skal stille et område til disposisjon for innskyting, funksjonsskyting m.v. Grunnen til dette er at mange arrangører ikke har arealer til dette, og at slike områder ofte blir brukt til ren trening. Forslaget legger likevel ikke ned noe forbud mot at et slikt område etableres, eller at det opprettes en ”standplass 0”, men dette er opp til arrangøren å bestemme.

For at skytterne likevel skal kunne kontrollere sine treffpunkt, bestemmes at standplass 1 skal ha en så lav vanskelighetsgrad at den kan brukes til innskyting av våpenet.

Kravet om stigende vanskelighetsgrad tas bort.

**5.12.2 Skytetider og avstander**

Noen foreslår kortere skytetider i magnum, men vi må også ivareta dem som skyter Single Action.

**6.3.3 Våpengrep**

Etter innspill er regelen justert slik man ved tohånds grep skal bruke begge hender til å holde våpenet, men det er ikke nødvendig at begge hender *berører* våpenet.

**6.5 Skytestilling**

Etter innspill er beskrivelsen av sittende stilling justert.

**6.7 Legeerklæring**

Det er kommet ett innspill om at de med legeerklæring skal skyte enhånds med 45 grader utgangsstilling. Dette tas ikke til følge.

**7.x Like forhold**

Det har kommet noen kommentarer på at ledige plasser *skal* plasseres mot midten av laget. Dette er delvis tatt til følge ved at *skal* endres til *bør*. Begrunnelsen for forslaget er at erfaring viser at skytter som står helt til høyre i et skytterlag som ikke er fullt, ved en feil ofte skyter på skiven helt til høyre.

**7.6 Skytestilling**

Det har kommet mange innsigelser mot forslaget om at 5 standplasser i fin og grov skal skytes med én hånd. Intensjonen med forslaget var å skille vanskelighetsgraden for fin/grov og mil/revolver. På grunn av innsigelsene frafalles dette, men det henstilles til arrangøren å være bevisst på vanskelighetsgraden for løypen.

**8.6 Feil skytestilling**

Det har i høringsrunden blitt påpekt at når det kun gis en advarsel for første gangs brudd på klarstillingen, kan man peke mot skivene ved ”ILD” på siste standplass uten at man i praksis får noen straff for det. For å unngå dette, defineres det å peke mot skivene ved ”ILD” som feil skytestilling og straffes således med 4 poeng trekk.

**9.1 Dømming**

Det har kommet massive innsigelser mot at alle som dømmer skiver skal være godkjente dommere. Bakgrunnen for forslaget var å forsøke å heve kvaliteten på dømming og standplassledelse. Vi ser imidlertid at mange klubber vil få problemer med å arrangere stevner dersom dette skulle blitt innført, og forslaget frafalles unntatt i NM.

Spørsmålet om godkjente dommere og en forenkling av feltdommerutdanningen tas opp ved et senere tidspunkt.

**9.3.1 Poeng**

Ordlyden endres til både at treff og figurer noteres på skytekortet sammen med eventuelle innertreff.

**9.7 Tolking**

Det skal kun nyttes platetolk ved dømming. Det utarbeides godkjente platetolker som vil bli tilgjengelig gjennom forbundskontoret.

**9.8 Langskudd**

Ordlyden endres slik at bestemmelsen blir mer konkret.

**10.3 Funksjonærlag**

Det har kommet forslag om at ”fristen” for å gjennomføre funksjonærlag skal både utvides og innskrenkes. Bestemmelsen beholdes. Dette er en “gammel” bestemmelse som stort sett fungerer greit.

**10.7 Protest på lister**

Det har kommet forslag om at arrangør skal publisere tidspunkt for når endelig resultatliste vil bli hengt opp. Vi finner dette lite praktisk, og presiserer at digitale lister også er å anse som midlertidige lister som gir grunnlag for protest.

**11.6 Rangering ved lagskyting**

Bestemmelsen endres til “Rangering ved lagskyting og mix-lag”.

**11.7 Mix-lag - slettes**

Pkt. 11.7 om Mix-lag slettes. Dette står i Fellesreglementet.

**12.4.1 Oversikt**

Setningen endres til også å inneholde “terreng”. Det skal også legges ved en generell sikkerhetsvurdering.

**Omskyting om medaljer ved poenglikhet**

Det har kommet både innsigelser mot og støtte til forslaget om å avskaffe ordningen med omskyting om medaljer. Forslaget opprettholdes med følgende begrunnelser:

* Spesialfelt har stadig økende deltagelse og vi vil ikke kunne gjennomføre to øvelser per dag hvis vi beholder omskyting om medaljer. Dette vil medføre at det trengs flere dager for gjennomføring av NM.
* Det oppleves urettferdig at Norgesmesteren ikke nødvendigvis får bestemannspremien.
* Det er mange tilbakemeldinger på at den som skyter best gjennom løypen (flest innertreff) også bør bli Norgesmester.
* Ordningen med rangering fungerer utmerket for veteraner.
* Ved å fjerne omskyting kan premieutdeling gjennomføres umiddelbart etter skytingens slutt.
* Premieutdelingen får økt status ved at flere møter opp.
* Arrangøren får bedre tid til å gjennomføre funksjonærskyting.
* Belastningen på standplasspersonalet er urimelig stor ved dagens ordning.
* Det er vanskelig å få NM-arrangør grunnet urimelig belastning på personalet.

**T96**

5.8.1 Nytt punkt: Øvelsen følger i sin helhet NFSs Feltreglement, med følgende tilpasninger:

Det har kommet inn forslag om å innføre klasser i T96, men dette overlates til Breddeidrettskomiteen å ta stilling til.

**5.8.5 Skivemateriell**

Nytt kulepunkt: “Midtre figur sentreres I forhold til de fire andre.”

**Ny 5.8.7 Poengtrekk**

Nytt punkt hvor regler om poengtrekk tilpasses T96.

**Hurtigpistol**

**5.1**

Nytt punkt om at konkurransen i sin helhet følger ISSFs reglement for standardpistol. De øvrige endringene kommer som en konsekvens av denne henvisningen.

**Luftsprint**

**5.3.1 Generelt**

Ordlyden justeres slik at Nasjonale tilpasninger spesifiseres.

**5.3.2 Skytetid**

Det gis ekstra skytetid for de som bruker papirskiver, slik at total skytetid blir 16 minutter.

**5.3.7 Våpenbrudd**

Endret ordlyd.

**Luftpistol 40 Skudd**

Ordlyden korrigeres med nasjonale tilpasninger: Skytetid er 50 minutter.

**NAIS**

**5.4 Generelt**

Generell del korrigeres der bl.a. følgende endringer legges inn: Duellseriene følger ISSFs regler for hurtigdelen av 25 m pistol.

Øvrige bestemmelser slettes der dette er naturlig som følge av ordlyden i generell del.

**5.4.1 Våpengrupper**

Luft er tatt inn som en del av reglementet. Øvrig ordlyd tilpasses den nye våpengruppen.

**PPC**

Kun en liten endring om pipelengde i klasse P5.